Jordan i frontlinjen mot IS
Da IS brente 26-åringen til døde svarte Jordan med å trappe opp bombeangrepene mot IS’ stillinger i nabolandet. Jordan har understreket at bakkeoperasjoner mot terroristene er utelukket, men likevel fortsetter spekulasjonene om det blir neste fase i krigen. Jordans spesialstyrker er blant de beste i regionen. Moderne Jordan er et åpent og moderne arabisk land, svært ulikt det kalifat IS-terroristene forsøker å bygge i Syria og Irak. Landet er riktignok den uheldige fetteren i en arabisk familie av oljerike nasjoner, men de klarer å tiltrekke seg utenlandske investorer og penger fra jordanere i andre land. Landets viktigste kapital er politisk stabilitet. Pro-vestlige Jordan er en rolig øy i Midtøstens opprørte hav. I Ammans gater finnes alle de kjente vestlige merkeforretninger. Vestlig populærkultur har for lengst gjort sin inntog, samtidig som tradisjonene ivaretas. Det bygges overalt og helst i høyden i den nye delen av byen. Mange snakker utmerket engelsk, utdanningsnivået er høyt og i fredeligere tider var Jordan et populært mål for vestlige turister. Men i dag skremmes mange fra å reise på grunn av krigen i nabolandene. I det hasjemittiske kongedømmet er Kong Abdullah II og dronning Rania populære i brede lag av folket. Jordanerne har vært spart for despoter og brutale diktatorer, som Midtøsten ellers har hatt så mange av, og folk har langt større frihet og flere rettigheter enn i naboland som Saudi-Arabia, Irak og Syria. Det skal ikke så mye til. Og det viktig å huske at Jordan slett ikke er noe liberalt demokrati. Kongen bestemmer alt av betydning. Han kan avsette regjeringer, noe han ofte gjør. Løfter om politiske reformer og demokratisering er ikke innfridd. Stilt overfor trusselen fra ekstremistene i IS ser vi i stedet tegn til at kongens strammer inn grepet, og til sin disposisjon har han effektive sikkerhets- og overvåkningsorganer. I 2013 stengte myndighetene 300 nyhetsnettsider og innførte en ny streng medielov som særlig rammer online tjenester. I fjor falt Jordan syv plasser til 141. plass på Verdens pressefrihetsindeks. Bare 39 land er verre. Vestlige land har en tendens til å se gjennom fingrene på slike bekymringsfull trekk, fordi Jordan er vennligsinnet og alliert. Økende bekymring for opposisjon viser seg i at en domstol nylig dømte en leder for Det muslimske brorskap i Jordan, Zaki Bani Rushaid til atten måneder i fengsel. Hans forbrytelse var at han kritiserte De forente arabiske emirater, som er alliert med Jordan. Brorskapet er den viktigste opposisjonen, og er ikke forbudt slik tilfellet er i Egypt. Det finnes mer ekstreme miljøer. Sikkerhetstjenesten har i lengre tid drevet klappjakt på mistenkte IS-sympatisører, etter at terrororganisasjonen skal ha rekruttert 2000 jordanere til tjeneste i Syria og Irak. I helgen ble det kjent at den danske terroristen Omar El-Hussein sommeren 2013 reiste til Jordan, hvor han skal ha blitt introdusert for ytterliggående islamisme. To fronter Jordan driver nå en tofrontskrig for å nedkjempe IS. Luftangrepene er intensivert mot mål i Syria og internt har kong Abdullah kunngjort en nasjonal strategi mot ekstremisme. Kongen sier moderasjon og toleranse er de viktigste prinsipper i islam og ekstremismen vil ha konfrontere ved samordnet innsats innenfor skole, moske, kultur og media. Jordan består av 93 prosent sunnimuslimer, men det store flertall reiser seg i opposisjon mot de ekstreme sunnimuslimske bevegelsene IS og al Nusra-fronten, som har tilknytning til al Qaida. I november 2005 gjennomførte al Qaida i Irak, forløperen til IS, selvmordsangrep mot tre internasjonale hoteller i Amman. Mange av de 57 ofrene var jordanere, inkludert flere barn. Det samme skjedde den gang som nå, jordanerne samlet seg mot denne indre og ytre trussel. Et velfungerende Jordan, som gir sine borgere både frihet og økonomiske muligheter, er det beste virkemiddel mot ekstremisme. Et Jordan i økonomisk nedtur, og med innstramming i ytringsfriheten, kan gi ekstremistene grobunn. De trives best når stater feiler. Det er nå tydelig at Jordan, sammen med land som Egypt, Marokko, De forente arabiske emiratene og Saudi-Arabia bygger en front mot IS, både ideologisk og militært. Årsaken er åpenbar. IS er ikke bare en trussel i Syria og Irak, men mot hvert enkelt land i regionen. Særlig sårbare er de som deler grense med Syria.
Den «Islamske Statens» bødler drepte på det mest brutale vis den jordanske jagerflygeren Muath Kasasbeh. Med ugjerningen oppnådde IS å vekke og forene en nasjon til krig mot ekstremisme. forene en nasjon til krig mot ekstremisme.